चेदिराज शिशुपाल भगवान श्रीकृष्ण की अग्रपूजा देखकर चिढ़ गया। उसने भरी सभा में भीष्म पितामह और युधिष्ठिर को धिक्कारते हुए श्रीकृष्ण को फटकारना शुरू किया। यह कृष्ण न ऋत्विज् है, न राजा है और न ही आचार्य ही है। फिर तुम पाण्डवों ने किस कामना से इसकी पूजा की है? यदि तुम्हें कृष्ण की ही अग्रपूजा करनी थी तो इन राजाओं, हम लोगों को बुलाकर इस प्रकार अपमान तो नहीं करना चाहिये था। शिशुपाल की दुष्टवाणी सुनकर सहदेव ने कहा, ‘भगवान् श्रीकृष्ण परम पराक्रमी हैं तथा जगत के समस्त प्राणियों के लिए सुखकारी हैं। इसलिए मैंने उनकी पूजा की है, जिन्हें यह बात सहन नहीं हो रही है, उनके सिर पर मैं लात मारता हूँ, जो अब विरोध करेगा मैं उसका वध कर दूँगा।’ सहदेव ने इस प्रकार कहकर जोर से लात पटकी। परन्तु उन मानी और बलवान राजाओं में से किसी की जीभ तक न हिली। आकाश से सहदेव के सिर पर पुष्पों की वर्षा होने लगी।